钦定古今图书集成/明伦汇编/闺媛典/第121卷 > 霍氏二妇〈任氏田氏附〉
## 钦定古今图书集成/明伦汇编/闺媛典/第121卷 > 霍氏二妇〈任氏田氏附〉

按《元史列女传》：霍氏二妇：尹氏、杨氏，夫家郑州人。至
元间，尹氏夫耀卿殁，姑命其更嫁。尹氏曰：“妇之行一
节而已。再嫁而失节，妾不忍为也。”姑曰：“世之妇皆然，
人未尝以为非，汝独何耻之有？”尹氏曰：“人之志不同，
妾知守妾志尔。”姑不能强。杨氏夫显卿继殁，虑姑欲
其嫁，即先白姑曰：“妾闻娣姒犹兄弟也，宜相好焉。今
姒既留，妾可独去乎？愿与共修妇道，以终事吾姑。”姑
曰：“汝果能若是，吾何言哉！”于是同处二十馀年，以节
孝闻。又有邠州任氏、乾州田氏，皆一家三妇，俱少寡，
誓不他适，戮力蚕桑，以养舅姑。事闻，并命褒表。